**SEKMADIENIO SKAITINIAI**

LITAUISK søndagsblad

**DEN HELLIGE JOSEF, JOMFRU MARIAS BRUDGOM**

**Kovo 19 d. ŠV. JUOZAPAS (S) ŠVČ. M. MARIJOS SUŽADĖTINIS**

**Pirmasis skaitinys (2 Sam 7, 4–5a. 12–14a. 16)**

Viešpats kalbėjo pranašui Natanui: „Eik ir pranešk mano tarnui Dovydui: Tai sako Viešpats: 'Kai, pasibaigus tavo dienoms, tu ilsėsiesi pas tėvus, aš tavo palikuonį, kilusi iš tavęs, paskirsiu tavo įpėdiniu ir sutvirtinsiu jo viešpatavimą. Jis pastatys man namus, o aš padarysiu, kad jo viešpatavimo sostas laikytųsi amžiais. Aš jam būsiu tėvas, o jis man bus sūnus. Tavo namai ir valdžia mano dėka tvers amžiais, tavo sostas bus tvirtas'“. **Tai Dievo žodis.**

**Atliepiamoji psalmė (Ps 88, 2–5. 27. 29)**

**P. – Gyvuos jojo ainiai per amžius.**

Aš Viešpatie, tavo malones giedosiu per amžius, kartų kartoms savo burna garsinsiu tavo ištikimybę. Juk pasakyta: „Santarvės malonė užtikrinta amžiams“.

Tvirta kaip dangus tavo, Dieve, ištikimybė. – P.

„Sudariau aš sandorą su išrinktuoju. Aš Dovydui, savo tarnui, prisiekiau:

Giminę tavo amžiams sukūriau, Kartų kartoms tveriantį sostą tau pastatysiu’ “. – P.

„Jis man sakys: 'Tu mano Tėvas, tu mano Dievas ir priebėga man išsigelbėt'.

Aš būsiu per amžius jam maloningas, Tvirta pasiliks sandora mūsų“. – P.

**Antrasis skaitinys (Rom 4, 13. 16–18. 22)**

 Broliai! Ne įstatymu buvo paremtas Abraomui arba jo palikuonims duotas pažadas, kad paveldės pasaulį, bet tikėjimo teisumu. Taigi paveldėjimas priklauso nuo tikėjimo, kad tikrai būtų iš malonės ir kad pažadas būtų tikras visiems palikuonims, ne tik tiems, kurie remiasi įstatymu, bet ir tiems, kurie turi Abraomo tikėjimą. O jis yra visų mūsų tėvas, kaip parašyta: „Aš padariau tave daugelio tautų tėvu“; – tėvas prieš Dievą, kuriuo jis tikėjo, kuris atgaivina numirusius ir iš nebūties pašaukia būti daiktus. Nesant jokios vilties, Abraomas patikėjo viltimi, jog tapsiąs daugelio tautų tėvu, kaip pasakyta: „Tokia bus tavoji ainija“. Todėl jam tai buvo įskaityta teisumu. **Tai Dievo žodis.**

**Posmelis prieš evangeliją (Ps 83, 5)**

(P. Aleliuja). – Laimingi, kurie namuose tavo gyvena, nuolatos teikia tau, Viešpatie, šlovę. – (P. Aleliuja).

**Evangelija (Mt 1, 16. 18–21. 24a)**

Jokūbui gimė Juozapas – vyras Marijos, iš kurios gimė Jėzus, vadinamas Kristumi – Mesiju. Jėzaus Kristaus gimimas buvo toksai. Jo motina Marija buvo susižadėjusi su Juozapu; dar nepradėjus jiems kartu gyventi, Šventosios Dvasios veikimu ji tapo nėščia. Jos vyras Juozapas, būdamas teisus ir nenorėdamas daryti jai nešlovės, sumanė tylomis ją atleisti. Kai jis nusprendė taip padaryti, per sapną pasirodė jam Viešpaties angelas ir tarė: „Juozapai, Dovydo sūnau, nebijok parsivesti į namus savo žmonos Marijos, nes jos vaisius yra iš Šventosios Dvasios. Ji pagimdys sūnų, kuriam tu duosi vardą Jėzus, nes jis išgelbės savo tautą iš nuodėmių“. Atsikėlęs Juozapas padarė taip, kaip Viešpaties angelo buvo įsakyta. **Tai Viešpaties žodis.**

Kviečiame apsilankyti parapijos svetainėjė adresu: [**http://fredrikstad.katolsk.no**](http://fredrikstad.katolsk.no/)